Document ID: 32008R1060

ΚΑΝΟΝΙΣΜΌΣ (ΕΚ) αριθ. 1060/2008 ΤΗΣ ΕΠΙΤΡΟΠΉΣ
της 7ης Οκτωβρίου 2008
για αντικατάσταση των παραρτημάτων I, III, IV, VI, VII, XI και XV της οδηγίας 2007/46/ΕΚ του Ευρωπαϊκού Κοινοβουλίου και του Συμβουλίου για τη θέσπιση πλαισίου για την έγκριση των μηχανοκίνητων οχημάτων και των ρυμουλκουμένων τους, και των συστημάτων, κατασκευαστικών στοιχείων και χωριστών τεχνικών μονάδων που προορίζονται για τα οχήματα αυτά (Οδηγία-πλαίσιο)
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 2007/46/ΕΚ του Ευρωπαϊκού Κοινοβουλίου και του Συμβουλίου, της 5ης Σεπτεμβρίου 2007, για τη θέσπιση πλαισίου για την έγκριση των μηχανοκίνητων οχημάτων και των ρυμουλκουμένων τους, και των συστημάτων, κατασκευαστικών στοιχείων και χωριστών τεχνικών μονάδων που προορίζονται για τα οχήματα αυτά (1), και ιδίως το άρθρο 39 παράγραφος 2,
Εκτιμώντας τα ακόλουθα:
(1)
Η οδηγία 70/156/ΕΟΚ του Συμβουλίου, της 6ης Φεβρουαρίου 1970, περί προσεγγίσεως των νομοθεσιών των κρατών μελών που αφορούν στην έγκριση των οχημάτων με κινητήρα και των ρυμουλκουμένων τους (2), αντικαταστάθηκε από την οδηγία 2007/46/ΕΚ σύμφωνα με τη διοργανική συμφωνία της 28ης Νοεμβρίου 2001 για μια πλέον συστηματοποιημένη χρήση της τεχνικής της αναδιατύπωσης των νομικών πράξεων (3).
(2)
Από την έναρξη της διαδικασίας έκδοσης της οδηγίας 2007/46/ΕΚ έχουν τεθεί σε ισχύ νέες οδηγίες και κανονισμοί που εισήγαγαν τροποποιήσεις στα παραρτήματα της οδηγίας 70/156/ΕΟΚ. Οι εν λόγω τροποποιήσεις δεν συμβαδίζουν με την οδηγία 2007/46/ΕΚ. Το ίδιο ισχύει για την οδηγία 2004/3/ΕΚ του Ευρωπαϊκού Κοινοβουλίου και του Συμβουλίου, της 11ης Φεβρουαρίου 2004, για την τροποποίηση των οδηγιών 70/156/ΕΟΚ και 80/1268/ΕΟΚ του Συμβουλίου όσον αφορά τη μέτρηση των εκπομπών διοξειδίου του άνθρακα και της κατανάλωσης καυσίμων των οχημάτων της κατηγορίας N1 (4), την οδηγία 2004/11/ΕΚ του Ευρωπαϊκού Κοινοβουλίου και του Συμβουλίου, της 11ης Φεβρουαρίου 2004, για την τροποποίηση της οδηγίας 92/24/ΕΟΚ του Συμβουλίου σχετικά με τις συσκευές περιορισμού της ταχύτητας ή συναφή συστήματα περιορισμού της ταχύτητας ορισμένων κατηγοριών οχημάτων με κινητήρα (5), την οδηγία 2005/55/ΕΚ του Ευρωπαϊκού Κοινοβουλίου και του Συμβουλίου, της 28ης Σεπτεμβρίου 2005, για την προσέγγιση των νομοθεσιών των κρατών μελών σχετικά με τα μέτρα που πρέπει να ληφθούν κατά των εκπομπών αερίων και σωματιδιακών ρύπων από τους κινητήρες ανάφλεξης με συμπίεση που χρησιμοποιούνται σε οχήματα, καθώς και κατά των εκπομπών αερίων ρύπων από κινητήρες επιβαλλόμενης ανάφλεξης που τροφοδοτούνται με φυσικό αέριο ή υγραέριο και χρησιμοποιούνται σε οχήματα (6), την οδηγία 2005/78/ΕΚ της Επιτροπής, της 14ης Νοεμβρίου 2005, για την εφαρμογή της οδηγίας 2005/55/ΕΚ του Ευρωπαϊκού Κοινοβουλίου και του Συμβουλίου για την προσέγγιση των νομοθεσιών των κρατών μελών σχετικά με τα μέτρα που πρέπει να ληφθούν κατά των εκπομπών αερίων και σωματιδιακών ρύπων από τους κινητήρες ανάφλεξης με συμπίεση που χρησιμοποιούνται σε οχήματα, καθώς και κατά των εκπομπών αερίων ρύπων από κινητήρες επιβαλλόμενης ανάφλεξης που τροφοδοτούνται με φυσικό αέριο ή υγραέριο και χρησιμοποιούνται σε οχήματα και την τροποποίηση των παραρτημάτων Ι, ΙΙ, ΙΙΙ, ΙV και VI της εν λόγω οδηγίας (7), την οδηγία 2004/104/ΕΚ της Επιτροπής, της 14ης Οκτωβρίου 2004, για την προσαρμογή στην τεχνική πρόοδο της οδηγίας 72/245/ΕΟΚ του Συμβουλίου σχετικά με τα ραδιοηλεκτρικά παράσιτα (ηλεκτρομαγνητική συμβατότητα) και για τροποποίηση της οδηγίας 70/156/ΕΟΚ του Συμβουλίου που αφορά την έγκριση τύπου των μηχανοκινήτων οχημάτων και των ρυμουλκουμένων τους (8), την οδηγία 2005/64/ΕΚ του Ευρωπαϊκού Κοινοβουλίου και του Συμβούλιου, της 26ης Οκτωβρίου 2005, σχετικά με την έγκριση τύπου οχημάτων με κινητήρα όσον αφορά τη δυνατότητα επαναχρησιμοποίησης, ανακύκλωσης και ανάκτησής τους, καθώς και για την τροποποίηση της οδηγίας 70/156/ΕΟΚ του Συμβουλίου (9), την οδηγία 2005/66/ΕΚ του Ευρωπαϊκού Κοινοβουλίου και του Συμβουλίου, της 26ης Οκτωβρίου 2005, σχετικά με τη χρήση συστημάτων μετωπικής προστασίας στα οχήματα με κινητήρα και με την τροποποίηση της οδηγίας 70/156/ΕΟΚ του Συμβουλίου (10), την οδηγία 2006/28/ΕΚ της Επιτροπής, της 6ης Μαρτίου 2006, για την τροποποίηση, με σκοπό την προσαρμογή στην τεχνική πρόοδο, της οδηγίας 72/245/ΕΟΚ του Συμβουλίου, της 20ής Ιουνίου 1972, σχετικά με τα ραδιοηλεκτρικά παράσιτα (ηλεκτρομαγνητική συμβατότητα) των οχημάτων και την τροποποίηση της οδηγίας 70/156/ΕΟΚ περί προσεγγίσεως των νομοθεσιών των κρατών μελών που αφορούν στην έγκριση των οχημάτων με κινητήρα και των ρυμουλκουμένων τους (11), την οδηγία 2006/40/ΕΚ του Ευρωπαϊκού Κοινοβουλίου και του Συμβουλίου, της 17ης Μαΐου 2006, για τις εκπομπές των συστημάτων κλιματισμού των μηχανοκίνητων οχημάτων και για την τροποποίηση της οδηγίας 70/156/ΕΟΚ του Συμβουλίου (12), και την εκτελεστική πράξη αυτής, την οδηγία 2007/37/ΕΚ της Επιτροπής, της 21ης Ιουνίου 2007, για την τροποποίηση των παραρτημάτων Ι και ΙΙΙ της οδηγίας 70/156/ΕΟΚ του Συμβουλίου περί προσεγγίσεως των νομοθεσιών των κρατών μελών που αφορούν στην έγκριση των οχημάτων με κινητήρα και των ρυμουλκουμένων τους (13), τον κανονισμό (ΕΚ) αριθ. 706/2007 της Επιτροπής, της 21ης Ιουνίου 2007, για καθορισμό, σύμφωνα με την οδηγία 2006/40/ΕΚ του Ευρωπαϊκού Κοινοβουλίου και του Συμβουλίου, διοικητικών διατάξεων για την έγκριση ΕΚ τύπου οχημάτων και για την εναρμονισμένη δοκιμή για τη μέτρηση διαρροών από ορισμένα συστήματα κλιματισμού (14), την οδηγία 2007/34/ΕΚ της Επιτροπής, της 14ης Ιουνίου 2007, για τροποποίηση, με σκοπό την προσαρμογή στην τεχνική πρόοδο, της οδηγίας 70/157/ΕΟΚ του Συμβουλίου σχετικά με το αποδεκτό ηχητικό επίπεδο και τη διάταξη εξάτμισης των μηχανοκίνητων οχημάτων (15), τον κανονισμό (ΕΚ) αριθ. 715/2007 του Ευρωπαϊκού Κοινοβουλίου και του Συμβουλίου, της 20ής Ιουνίου 2007, που αφορά την έγκριση τύπου μηχανοκινήτων οχημάτων όσον αφορά εκπομπές από ελαφρά επιβατηγά και εμπορικά οχήματα (ευρώ 5 και ευρώ 6) και σχετικά με την πρόσβαση σε πληροφορίες επισκευής και συντήρησης οχημάτων (16).
(3)
Από την έναρξη της διαδικασίας έκδοσης της οδηγίας 2007/46/ΕΚ, η Ευρωπαϊκή Κοινότητα έχει προσχωρήσει στους εξής κανονισμούς της Οικονομικής Επιτροπής των Ηνωμένων Εθνών για την Ευρώπη (ΟΕΕ/ΟΗΕ): κανονισμός αριθ. 112 (Προβολείς), κανονισμός αριθ. 123 (Προσαρμοστικά συστήματα προβολέων), κανονισμός αριθ. 125 (Πρόσω οπτικό πεδίο), κανονισμός αριθ. 121 (Αναγνώριση των χειριστηρίων, των προειδοποιητικών λυχνιών και των δεικτών), κανονισμός αριθ. 122 (Συστήματα θέρμανσης), κανονισμός αριθ. 102 (Κλειστές διατάξεις ζεύξης), κανονισμός αριθ. 107 (Λεωφορεία και πούλμαν), κανονισμός αριθ. 105 (Οχήματα μεταφοράς επικίνδυνων εμπορευμάτων). Επιπλέον, τέθηκε σε ισχύ σειρά τροποποιήσεων στον κανονισμό αριθ. 83 (Εκπομπές), στον κανονισμό αριθ. 34 (Δεξαμενές καυσίμων), στον κανονισμό αριθ. 11 (Μάνδαλα και γιγγλυμοί θυρών), στον κανονισμό αριθ. 13 (Πέδηση), στον κανονισμό αριθ. 18 (Αντικλεπτικά), στον κανονισμό αριθ. 97 (Συστήματα συναγερμού οχημάτων), στον κανονισμό αριθ. 17 (Αντοχή καθισμάτων και υποστηρίγματα κεφαλής συνδυασμένα με καθίσματα), στον κανονισμό αριθ. 26 (Εξωτερικές προεξοχές), στον κανονισμό αριθ. 14 (Αγκυρώσεις ζωνών ασφαλείας), στον κανονισμό αριθ. 48 (Εγκατάσταση φωτισμού και διατάξεις φωτεινής σηματοδότησης), στους κανονισμούς αριθ. 1, 8 και 20 (Προβολείς), στον κανονισμό αριθ. 44 (Συστήματα συγκράτησης για παιδιά), στον κανονισμό αριθ. 49 (Εκπομπές βαρέων εμπορικών οχημάτων), στον κανονισμό αριθ. 64 (Εφεδρικοί τροχοί/επίσωτρα προσωρινής χρήσης), στους οποίους η Κοινότητα έχει ήδη προσχωρήσει. Σύμφωνα με το άρθρο 4 παράγραφος 4 της απόφασης 97/836/ΕΚ του Συμβουλίου, της 27ης Νοεμβρίου 1997, ενόψει της προσχωρήσεως της Ευρωπαϊκής Κοινότητας στη συμφωνία της Οικονομικής Επιτροπής των Ηνωμένων Εθνών για την Ευρώπη σχετικά με την υιοθέτηση ομοιόμορφων τεχνικών προδιαγραφών για τροχοφόρα οχήματα, εξοπλισμό και εξαρτήματα τα οποία δύνανται να τοποθετηθούν ή/και να χρησιμοποιηθούν σε τροχοφόρα οχήματα και τις συνθήκες για την αμοιβαία αναγνώριση των εγκρίσεων που χορηγούνται με βάση τις προδιαγραφές αυτές («αναθεωρημένη συμφωνία του 1958») (17), η Κοινότητα αποφάσισε ότι οι συγκεκριμένοι κανονισμοί ΟΕΕ/ΟΗΕ αποτελούν μέρος του κοινοτικού δικαίου. Είναι συνεπώς αναγκαίο να τροποποιηθεί το μέρος II του παραρτήματος IV, ούτως ώστε να συμπεριληφθούν οι κανονισμοί στον κατάλογο αντιστοιχίας, όπως προβλέπεται από το άρθρο 35 παράγραφος 2.
(4)
Επιπλέον, η ανάπτυξη επιστημονικών και τεχνικών γνώσεων καθιστά εφικτή την εφαρμογή της οδηγίας 2005/55/ΕΚ, της οδηγίας 2005/64/ΕΚ, της οδηγίας 2005/66/ΕΚ, της οδηγίας 2006/40/ΕΚ και του κανονισμού (ΕΚ) αριθ. 715/2007 σε οχήματα της κατηγορίας M1 που παράγονται σε μικρές σειρές και σε οχήματα ειδικής χρήσης. Ομοίως, καθιστά εφικτή την εφαρμογή της οδηγίας 2003/97/ΕΚ σε οχήματα ειδικής χρήσης. Είναι συνεπώς αναγκαίο να τροποποιηθεί το προσάρτημα του μέρους I του παραρτήματος IV και τα προσαρτήματα 1, 2, 3, 4 και 5 του παραρτήματος XI.
(5)
Ως εκ τούτου, προς διασφάλιση της ομαλής διεξαγωγής της διαδικασίας κοινοτικής έγκρισης τύπου, κρίνεται σκόπιμη η ενημέρωση των παραρτημάτων της οδηγίας 2007/46/ΕΚ, προκειμένου να προσαρμοστούν στην εξέλιξη των επιστημονικών και τεχνικών γνώσεων.
(6)
Τα παραρτήματα I, III, IV, VI, VII, XI και XV της οδηγίας 2007/46/ΕΚ πρέπει να αντικατασταθούν αναλόγως.
(7)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της τεχνικής επιτροπής - Μηχανοκίνητα οχήματα,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Η οδηγία 2007/46/ΕΚ τροποποιείται ως εξής:
1.
Το παράρτημα I αντικαθίσταται από το παράρτημα I του παρόντος κανονισμού.
2.
Το παράρτημα ΙII αντικαθίσταται από το παράρτημα II του παρόντος κανονισμού.
3.
Το παράρτημα IV αντικαθίσταται από το παράρτημα III του παρόντος κανονισμού.
4.
Το παράρτημα VI αντικαθίσταται από το παράρτημα IV του παρόντος κανονισμού.
5.
Το παράρτημα VII αντικαθίσταται από το παράρτημα V του παρόντος κανονισμού.
6.
Το παράρτημα XI αντικαθίσταται από το παράρτημα VI του παρόντος κανονισμού.
7.
Το παράρτημα ΧV αντικαθίσταται από το παράρτημα VΙΙ του παρόντος κανονισμού.
Άρθρο 2
Ο παρών κανονισμός αρχίζει να ισχύει στις 29 Απριλίου 2009.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 7 Οκτωβρίου 2008.

Labels: 7
8
15